**Közlemény**

A Királyhágómelléki Református Egyházkerület képviselői nem vesznek részt az Európai Protestáns Egyházak Közössége (Gemeinschaft Evangelischer Kirchen in Europa – GEKE) soron következő, 2024. augusztus 27.  és szeptember 2. között, Nagyszebenben tartandó IX. nagygyűlésén, sem annak kísérő rendezvényein; a nagygyűlés májusban véglegessé vált napirendjét képező *Gender – Szexualitás – Házasság – Család* című tanulmányi anyaga ugyanis élesen szembe megy a partiumi reformátusság Szentíráson alapuló hitvallásával.

A tagegyházaknak megküldött teológiai munkaanyag viszonylagossá teszi a Szentírás tanítását, és a rendkívül megosztó gender-ideológia tanítását keverné bele egyházi tanainkba, mint konkolyt a búza közé. Egyházkerületünk több ízben is kérte a munkaanyag megtárgyalásának napirendről való levéltelét, erre azonban nem került sor.

Partiumi magyar reformátusokként mércénk egyedül a Szentírás (Sola Scriptura), következésképpen egyházunk bioetikai tanítása, illetve a Romániai Református Egyház Zsinata Teológiai Bizottságának kapcsolatos határozata értelmében elhatárolódunk a GEKE munkaanyagának Biblia-relativizáló tartalmától, és a nagygyűléstől való távolmaradásunkkal tiltakozunk az egyházaink ékes rendje elleni, durva ideológiai támadástól.

Egyházkerületi Közgyűlésünk úgy döntött, hogy egyházunk képviselői mindaddig nemvesznek részt a közös értekezleteken, fórumokon, hovatovább a nagyszebeni küldöttgyűlés munkálatain sem, amíg ez az életidegen szemlélet nem kerül le a GEKE napirendjéről.

Nagyvárad, 2024. augusztus 15.

A Királyhágómelléki Református Egyházkerület

Tájékoztatási Osztálya